google/wiki40b huggingface dataset:
Ruslan Khasbulatov

Tidlig liv

Khasbulatov ble født i landsbyen Tolstoj-Jurt nær Groznyj i den russiske delrepublikken Tsjetsjenia. Da han var 1 år gammel, ble han sammen med sin mor og søsken deportert til Nord-Kasakhstan, hvor hele det tsjetsjenske og ingusjetiske folket ble deportert etter Stalins ordre. Hans far, som lå alvorlig syk på et sykehus, ble igjen og døde like etter.
Etter studier i Almaty flyttet Khasbulatov i 1962 til Moskva, hvor han studerte jus ved det prestisjefylte Statsuniversitetet i Moskva. Han ble uteksaminert i 1966, og meldte seg deretter inn i Sovjetunionens kommunistiske parti. Han fortsatte sine studier, og fokuserte på den politiske, sosiale og økonomiske utviklingen i kapitalistiske land, og fikk flere høyere grader mellom 1970 og 1980. I løpet av 1970- og 1980-tallet publiserte han flere bøker om internasjonal økonomi og handel.

Politisk liv og krisen i 1993

På slutten av 1980-tallet begynte Khasbulatov å arbeide nært sammen med den fremadstormende og uortodokse kommunisten Boris Jeltsin. Han ble valgt til den sovjetiske Kongressen av folkets deputerte i 1990. Han fulgte Jeltsin i den suksessfulle motstanden mot kuppforsøket i 1991. Han meldte seg ut av kommunistpartiet i august 1991, og ble 29. oktober 1991 valgt til formann RSFSRs øverste sovjet.
Khasbulatov hadde vært en alliert til Jeltsin i hele denne perioden, men de to skilte lag etter Sovjetunionens kollaps i 1991. Under Den russiske konstitusjonelle krisen i 1993 ledet Khasbulatov (sammen med tidligere visepresident Aleksandr Rutskoj) det russiske øverste sovjet i dets maktkamp mot presidenten, som endte med Jeltsins voldelige angrep på og påfølgende oppløsning av parlamentet i oktober 1993.
Khasbulatov ble arrestert sammen med de andre parlamentslederne. I 1994 ble han benådet av den nyvalgte Dumaen, sammen med andre fremtredende ledere av anti-Jeltsin-fløyen.
Hits (Stefan Sundström-album)

Hits er et samlealbum med Stefan Sundstrøm, utgitt i 2007.
Jackie Moonshine

Jackie Moonshine er et psykedelisk power blues band fra Tromsø som startet opp i 2007. De er tre medlemmer: Michael Hårek Larsen på trommer, Tim Martin Lockertsen på bass og Torstein Stave på vokal og gitar. De hadde i en periode også Marianne Willems på keyboard. Bandet spilte på Bukta Open Air og Debutuka i 2009. Jackie Moonshine blir regnet som et av de mest kapable unge bandene i landsdelen. 10. desember 2009 kom deres første EP, kalt Jackie Moonshine EP. Bandet har annonsert at det kommer en "Second Edition" i løpet av månedene mars/april.
Borsalino (film)

Handling

Delon og Belomondo spiller rollene som to tøffe gangstere i Marseilles på 1930-tallet. De jobber for en lokal gangsterboss og havner stadig høyere opp i systemet. Borsalinohattene de anskaffer seg blir et tegn på øket sosial prestisje og deres boligforhold bedrer seg også merkbart. Da de bestemmer seg for å starte sin egen gangstergesjeft havner de i en dødelig konflikt med deres boss. Feiden som oppstår får et tragisk utfall for den ene av dem.

Om filmen

Aftenpostens anmelder gav den god omtale og gav spesielt mye skryt til de to hovedrolleinnehaverne. Anmelderne i VG og Dagbladet gav den terningkast tre.
Filmen skulle opprinnelig ha tittelen Carbone and Spirito (navnet på to tidligere gangstere), men dette ble endret til Borsalino da produksjonsteamet ble nervøse over mulige represalier fra de to gangsternes etterkommere.
Gerhard von Scharnhorst

Liv og verk

Scharnhorst tjente først i den hannoverske hær, der han, etter å ha utmerket seg i krigen mot Frankrike i 1793, ble forfremmet til major. I 1801 gikk han som oberstløytnant ved artilleriet i prøyssisk tjeneste og ble utnevnt til direktør for den prøyssiske infanteri- og kavalerioffisersskolen. Hans undervisningsreformer førte imidlertid til at han fikk så mange fiender at han selv søkte om forflytting til annen stilling. I år 1803, året efter han var blitt adlet, ble han utnevnt til Generalkvartermesterløytnant i generalstaben og til oberst i 1804.
Som hertugen av Braunschweigs generalstabssjef deltok han så i krigen mot Napoleon. Etter freden i Tilsit (1807) ble han generalmajor.
Scharnhorst var under kong Fredrik Vilhelm III fra 1808 til 1810 prøyssisk krigsminister.
Sammen med August Graf Neidhardt von Gneisenau reformerte han det prøyssiske militærvesen avgjørende gjennom innføringen av reservistsystemet, som sterkt øket antallet tilgjengelige soldater. Han ledet videre den første prøyssiske generalstaben. Han avskaffet bl.a. også prylestraffen i hæren i 1807.
Den allmenne vernepliktens innføring i Preussen var i vesentlig utstrekning Scharnhorsts verk.
I 1813 ble han første generalkvartermester i Blüchers schlesiske armé. Han tjenestegjorde som generalløytnant som Gebhard Leberecht von Blüchers stabssjef. I slaget ved Größgörschen den 2. mai 1813 ble Scharnhorst så sterkt skadet, at han døde få uker senere.
Hans grav befinner seg på Invalidenfriedhof i Berlin.

Forskjellig

Flere skip og en orden er oppkalt etter Scharnhorst.
Glitter / fated

Historie

De første tegnene på at en ny singel var underveis kom da Hamasaki skrev i en blogg på sin nettside 26. april 2007. Hun kunne fortelle at en ny sang var skrevet og komponert, og at kun studioinnspilling gjensto. 17. mai 2007 ble tittelen røpet på Tower Records' nettsider i Japan, samtidig med at det ble skrevet på hennes offisielle nettside at singelen ville «starte hennes tredje kapittel». Da singelen ble lagt ut for forhåndsbestilling 19. mai lå glitter / fated på førsteplass på salgslistene i den japanske musikkjeden Neowing og dens engelske motpart, CDJapan.
22. mai kunne flere nyhetssider rapportere at Fated skulle være tema sang for grøsseren Kaidan. Sangen skal ikke bare representere lanseringen av filmen i Japan, men bli brukt i en internasjonal lansering i over 50 land. Den 30. mai fortalte Ayumi i en blogg på sin nettside, at hun ville fly til Hongkong rett etter den siste Asia Tour fremføringen i Osaka for å filme en kortfilm, på omtrent 20 minutter med den kinesiske skuespilleren Shawn Yue. Den 12. juni lakk både Glitter og Fated ut på nett, hele en måned før lanseringsdato. Begge sangene mottok god kritikk fra forskjellige fan-forum i flere land, spesielt med hensyn til den instrumentale pausen halvveis i Glitter.

Kortfilm

Begge sangene er representert i en kortfilm, der Ayumi Hamasaki spiller seg selv, sammen med den kinesiske skuespilleren Shawn Yue fra Hongkong. Hamasaki reiste til Hongkong allerede 1. juni, 2007 for å klare å fullføre filmen på kun åtte dager. Dette er første gang Hamasaki har arbeidet med en skuespiller fra Kina Hun hadde hele tiden med seg tre personlige oversettere, mens Shawn Yue hadde to.
Hovedsakelig forteller filmen om Ayumi Hamasaki, hun spiller seg selv som en superstjerne i en tragisk kjærlighetshistorie. Hun forelsker seg i en av sine livakter under et besøk i Hongkong (Shawn Yue), og de bestemmer seg for å gifte seg i skjul. De planlegger å møtes nede ved havnen, for å flykte fra presse og media. Hun gir opp sin personlige karriere for ham, i håp om å leve et normalt liv utenfor Asia. Når hun ankommer havnen og møtestedet finner hun Shawn Yue døende, offer for en alvorlig trafikkulykke
Yamunanagar

Historie

Yamunanagar var tidligere kjent som Abdullahpur. Før Indias uavhengighet var det en liten landsby med befolkningen konsentrert rundt Jagadhri jernbanestasjon. Etter delingen av India valgte mange folk fra det pakistanske Punjab å gjøre Jagadhri/Yamunanagar til sitt nye hjemsted, og med denne innflyttingen ble byens kultur mer mangfoldig. Området hvor landet ble gitt til innflytterne, ble senere utviklet til Model Town-området av Yamunanagar, selve sentrum av byen.

Geografi

Byen ligger i gjennomsnitt 255 moh.. Elven Yamuna renner gjennom distriktet, og danner den østlige grensen mot nabodistriktet Saharanpur. Denne grensen fungerer også som en delstatsgrense, ettersom Saharanpur ligger i delstaten Uttar Pradesh. I nordd ligger en underliggende fjellregion, som har mer skog og massevis av bekker; det er det området der elva Yamuna strømmer ut av åsene og inn på slettene. Den nordlige grensen er også en delstatsgrense mot Himachal Pradesh. Sirmour i Himachal Pradesh er distriktet i nord med byene med byene Nahan og Paonta Sahib nær grensen til Yamunanagar. Vest og nordvest for Yamunanagar ligger distriktet Ambala, og i vest og sørvest ligger distriktet Kurukshetra. Slør for distriktet Yamunanagar ligger distriktet Karnal.

Demografi

Ved den offisielle folketellingen i 2001 hadde Yamunanagar et innbyggertall på 189 587. Menn utgjorde 54 % av befolkningen, mens 46 % var kvinner. Gjennomsnittlig lesekyndighet i byen var da 74 %, noe som var høyere enn det nasjonale gjennomsnittet på 59, %. Mannlig lesekyndighet var 77 %, mens kvinnelig lesekyndighet var 70 %. 12 % av byens befolkning var barn under 6 år.
Daihai kullkraftverk

Daihai kullkraftverk er et kullkraftverk i fylket Liangcheng den autonome region Indre Mongolia i det nordlige Kina. Det har en installert produksjonskapasitet på 1200 MW fordelt på 2 turbiner. Anlegget stod ferdig i 2006.
Trapezites

Utseende

Middelsstore, kraftige, brune smygere med gule flekker på vingene.

Levevis

Larvene lever på planter i slekten Lomandra (aspargesfamilien).

Utbredelse

Slekten er utbredt i det sørlige Australia inkludert Tasmania.
Norges Studentidrettsforbund

Norges Studentidrettsforbund (NSI) er en fellesorganisasjon for studentidrettslag ved norske universiteter og høgskoler. NSI er medlem av Norges idrettsforbund og olympiske og paralympiske komité og tilsluttet Fédération internationale du sport universitaire (FISU) og European University Sports Association.
NSI ble stiftet 5. desember 1913 som Norske Studenters Idrettsforbund, og fikk sitt nåværende navn i 2004. Forbundet har til formål å legge til rette for at studenter kan drive idrett og friluftsliv kombinert med utdannelse. Forbundet har sitt hovedkontor på Ullevaal Stadion i Oslo.
The Best of The Doors

Sporliste

Alle sangene er skrevet av The Doors unntatt hvor annet er notert.
Økobygda

Historikk

Målet med boligprosjektet var at boligene skulle passe godt inn i naturomgivelsene og at et lille samfunnet skulle være et foregangssted som ikke sløste med ressurser. Selskapet SG arkitekter tegnet husene som sto klare i 1994. Stykkprisen på de 15 husene lå på omkring 700 000 kroner. Det ble blant annet installert en kompostdunk til hvert hus i tillegg til en felles plass for oppsamling av hageavfall. Samfunnet var et foregangssted på miljøvennlig resirkulering av glass, papir, kartonger og papp.
Riddick

Handling

Riddick (Vin Diesel) ble forlatt til døden på en solforbrent planet som ser ut til å være livløs. Det viser seg imidlertid at han må kjempe for å holde seg i live når han støter på fremmede rovdyr som er dødeligere enn noe menneske han har møtt. I håp om å komme seg vekk må Riddick aktivere nødbluss, og dermed varsler han en gruppe leiesoldater som alle er på jakt etter skuddpremien som er på Riddicks hode, og de ankommer planeten via skip og som ikke har intensjoner om å forlate planeten uten å drepe ham. I tillegg er tiden i ferd med å løpe ut, siden en storm ingen kan overleve er på vei mot planeten.
OF-40

Historie og utvikling

OF-40 ble tatt fram på privat initiativ, spesielt for eksportmarkedet. Prosjektet startet i 1977. OTO Melara hadde ansvaret for totaldesignet og produksjon, og Fiat tok fram motoren. Den første prototypen sto klar i 1980, og i 1981 tok Emiratene leveranse av den første produksjonsvognen – den første av 18 av Mk 1-varianten. En ordre for 18 Mk 2 fulgte, sammen med tre bergepansere, og alle Mk 1-vognene ble også oppgradert til Mk 2.

Teknisk

Vognføreren sitter framme på høyre side i skroget, med vognkommandøren og skytteren til høyre i tårnet og skytteren til venstre.
Kanonen er en 105 mm riflet, som kan avfyre standard NATO-ammunisjon. Den kan eleveres fra -9° til +20°. En 7,62 mm mitraljøse er montert koaksialt med hovedskytset, og en til er montert på tårntaket til luftvernbruk. Denne siste kan erstattes med en 12,7 mm mitraljøse.
Motoren er en MTU MB 838 Ca M500 kompressormatet V10 dieselmotor på 830 hk ved 2 200 omdreininger/minuttet. Den er montert bak i skroget.
Kortbane-VM i svømming 2014

Valg av arrangør

Den 14. desember 2010 annonserte FINA at Catania, Italia skulle være vert for ville være VM i svømming 2014. 
I november 2011, trakk det italienske svømmeforbundet (FIN) sin støtte til Catania som vert for mesterskapet, på grunn av at de regionale myndighetene ikke tidsnok stilte finansielle garantier for mesterskapet. Det at FIN trakk tilbake støtten til Catania gjorde usannsynlig at mesterskapet ville bli arrangert i Italia.
4. april 2012 offentliggjorde FINA at Doha i Qatar skulle arrangere mesterskapet.
Tara Smak

Tara Smak var et norsk matblad lansert i 2011. Det rettet seg til «kvinner i alle aldre som vil lykkes på kjøkkenet og som liker enkle og gode oppskrifter». Tara Smak utkom med ti utgaver i året. Utgiver var Bonnier Media. Bladet ble nedlagt i 2015.
Andre bladet som utgis under Tara-navnet er Tara, Tara Frisk og Tara Hjem.
Patrik Havlica

Patrik Havlica er en svensk rullestolcurlingspiller, som representerer Göteborgs CK.

Resultater

Havlica fikk sølv ved Sverigemesterskapet i rullestolcurling 2010 og Sverigemesterskapet i rullestolcurling 2011, sammen med Dick Stenberg.
I 2013 vant han Sverigemesterskapet i rullestolcurling 2013, igjen sammen med Dick Stenberg.
LGT Bank

LGT Bank er en internasjonal bank som tilhører fyrstehuset i Liechtenstein. Den ble grunnlagt i 1920 som Bank in Liechtenstein. Banken har 1 500 ansatte og kontorer i Europa, Asia og Amerika. Den har sete i Vaduz.
Johan Garmann (1717-1768)

Johan Garmann (født 1717, død 1768) var en norsk embedsmann og godseier. Han var sorenskriver i Bergen og hadde store eiendommer i området. Han eide Mjelde gods, Alvøen gods og kruttverket i Bergen.
Varg Veum – Kvinnen i kjøleskapet

Handling

Varg Veum er på oppdrag fra en arbeidsgiver for å finne en ansatt som har forsvunnet fra selskapet med viktig teknologisk informasjon som skal revolusjonere oljeproduksjonen på store havdyp. I mannens kjøleskap finner Varg en kvinnekropp uten hode, armer og ben. Sekunder senere blir han slått i svime. Når han våkner er politiet der og kvinnekroppen er borte. Politiet tror ikke på Varg, og han står fastlåst i sitt søk. Hvem er kvinnen, og hvor er mannen han leter etter?
TrollSat

TrollSat er en landbasert satellittstasjon i Dronning Maud Land, Antarktis. Stasjonen er eid av Kongsberg Satellite Services og ligger i tilknytning til den norske forskningsstasjonen Troll. Satellitten har kostet 70 millioner kroner og ble satt i drift 1. mars 2007. 
TrollSat leser ned klima-, miljø- og meteorologidata fra satellitter i polarbaner, og videreformidler dem. Slike satellitter sirkulerer rundt jorda 14 ganger i døgnet.
Ájtte

Ájtte – svenskt fjäll- och samemuseum er et nasjonalt museum for samisk historie og kultur i Sverige, beliggende i Jokkmokk i Norrbottens län.
Ájtte er hovedmuseum for samisk kultur i Sverige. Museet fordyper seg også i fjellverdenens kultur og natur forøvrig, og er informasjonssenter for fjellturisme.
Ájtte åpnet i 1989 og har om lag 25 ansatte. Museet eies av en stiftelse etablert i 1983 med staten, länet, kommunen, Svenska Samernas Riksförbund og foreningen Same Ätnam som stiftere. I 1995 ble et etablert en botanisk hage ved museet.
Flyvevåbnets Officersskole

Flyvevåbnets Officersskole (FLOS) er en utdanningsinstitusjon under Danmarks Flyvevåbnet som utdanner offiserer til flyvåpenet samt videreutdanner premierløytnanter til kapteiner.
Skolen ble opprettet den 1. august 1951 og holder til mellom Værløse og Ballerup på Sjælland.
Widemarsh Common

Widemarsh Common er et offentlig område i Hereford som er eid av Hereford bystyre. Området blir først og fremst brukt som rekreasjons for både fotball og cricket. Det er også hjemmebanen til Hereford Lads Club Cricket Club. På 1870-tallet var den hjemmebane for Hereford RFC.
Andris Nelsons

Tidlig liv

Nelsons ble født i Riga. Hans mor grunnla det første musikkensemblet i Latvia, og faren var kordirigent, cellist og lærer. 
I en alder av fem år tok moren og stefaren (en korleder) ham til en forestilling av  Wagners   Tannhäuser , som Nelsons omtaler som en dypt formativ opplevelse: "... det hadde en hypnotisk effekt på meg. Jeg ble overveldet av musikken. Jeg gråt da Tannhäuser døde. Jeg tror fremdeles at dette var det største som skjedde i min barndom. "
Som ungdom studerte Nelsons piano, og tok opp trompeten i en alder av 12. Han sang også bass-bariton, med en spesiell interesse for tidlig musikk, i sin mors ensemble. 
Han studerte en sommer på Dartington International Summer School sammen med Evelyn Tubb. Han tjenestegjorde som trompetist med orkesteret til Den latviske nasjonale operaen.

Dirigentkarrieren

Nelsons studerte dirigering sammen med Alexander Titov i St. Petersburg, Russland og deltok i dirigering i mesterklasser med Neeme Järvi, Roberto Carnevale og Jorma Panula. Han ble oppdaget av Mariss Jansons da han vikarierte ved Oslo Filharmonske orkester som trompetist under en orkesturné.
Nelsons regner Jansons som en mentor og har vært dirigentstudent sammen med ham siden 2002. 
I 2003 ble Nelsons hoveddirigent for den latviske nasjonale operaen. Han avsluttet sin periode der etter fire år i 2007. 
I 2006 ble Nelsons sjefdirigent for Nordwestdeutsche Philharmonie i Herford, Tyskland, et verv han hadde til slutten av 2008/09 sesongen. Hans første dirigentopptreden på Metropolitan Opera var i oktober 2009, en produksjon av  Turandot . 
I juli 2010 debuterte Nelsons på Bayreuth-festivalen, og dirigerte en ny produksjon av Wagners   Lohengrin  ved festivalens åpningsforestilling. 
I november 2017 rapporterte  The Boston Globe  at Nelson fortalte Jim Braude og Margery Eagan i  Boston Public Radio at seksuell trakassering  er ikke - og har heller aldri vært - et tema i den klassiske musikkverdenen. I en påfølgende uttalelse til avisen klargjorde Nelsons sin stilling og sa at han "ikke har sett noen eksempler på seksuell mishandling", men innrømmet at det "foregår på alle felt, inkludert, selvfølgelig, den klassiske musikkindustrien."
Bingen lenser

Bingen lenser er et lensesystem nedenfor Bingsfoss i Sørum kommune. En antar at de første lensesystemene kan ha blitt laget allerede på 1300-tallet. Med større sikkerhet kan en fastslå at lensene var etablert på 1500-tallet. Ved Bingen ble tømmeret sortert og buntet eller «soppet», før det ble slept ned Glomma og fordelet til sagbrukene rundt Øyeren.
I 1861 kom jernbanebrua over Glomma i Fetsund. Denne sperret for fløtingen og sorteringsanlegget ble flyttet til Fetsund. Ved Bingen ble det da etablert en «atterhaldslense», et system av store steinkar og lenser som holdt tømmeret tilbake. Herfra ble det sluppet passe mengder tømmer ned mot Fetsund. 
Fløtingen i Glomma opphørte i 1985 og i en lengre periode var Bingen lenser lite vedlikeholdt. Bingen lenseminneforening ble etablert i 2011.
BMW M5

E34 M5 (1989 - 1995)

E34 M5 ble produsert fra 1989 til 1995, mens i Nord-Amerika var M5 kun tilgjengelig i perioden 1991 til 1993. Bilen ble produsert av BMW M i Garching, Tyskland. Som den tidligere M5, var også denne håndbygd. Man tok utgangspunkt i chassiet til 535i som ble produsert ved BMWs fabrikk i Dingolfing. Produksjonen skjedde enten av en M-medarbeider alene eller av et team av M-medarbeidere og tok som regel to uker.
Motorvolumet var fra starten av en 3,6 liter (3535 cc) som hadde 315 hk, mens bilene som ble solgt i Nord-Amerika og Sveits hadde 310 hk pga annen type katalysator.
I 1991 byttet man motor til en 3,8 liter med 340 hk, mens man i Nord-Amerika fortsatte med 3,6 literen. I 1991 kom også en stasjonsvognutgave av M5.

E60 M5 (2004 - )

E60 M5 ble introdusert i 2004 og har en 5,0 liters V10-motor på 507 hk (373 kW). Bilen har et chassis av aluminium og en 7-trinns girkasse. E60 M5 veier det samme som E39 M5, 1 800 kg.
M5 E60 leveres standard med 19" hjul med dekkdimensjonene 255/40R19 foran og 285/35R19 bak. 0 – 100 km/t går på 4,7 sekunder, mens toppfarten er elektronisk begrenset til 250 km/t. Uten fartssperren ville bilen klart 330 km/t.
Lasse synger Vidar Sandbeck

Lasse synger Vidar Sandbeck er et musikkalbum med Lasse Johansen, utgitt i 1988.
Veier i Oslo

I Oslo var det pr. 1. januar 2013 til sammen 1 328 km offentlige veier, noe som utgjorde 1,41 % av landets samlede veilengde på 93 870 km. Av dette var 186 km riksveier/europaveier og 1 142 km kommunale veier. Oslo har ingen fylkesveier.

Oslos viktigste veier

Oslo har to europaveier: E6 og E18. Europavei 6 går nord-sør mellom Høybråten og Klemetsrud/Bjørndal med arm fra Alnakrysset til Sørenga (tidligere Rv190). Europavei 18 går øst (og sør)-vest mellom Holmlia og Lysaker. Andre viktige veier er riksvei 4, riksvei 162 (ring 1), ring 2 og riksvei 150 (ring 3). Riksvei 4 Trondheimsveien går mellom Sinsenkrysset i Oslo og nordover til Gjøvik/Mjøsbrua. De tre ringveiene er nummerert fra innerst til ytterst. Riksvei 162 (Ring 1) går mellom Filipstad og Grønland, Ring 2 går mellom Skøyen og Lodalen, mens Riksvei 150 (Ring 3) går mellom Ryenkrysset i Oslo og Lysaker i Bærum.
Karl Johans gate regnes som Oslos hovedgate, og er hovedstadens mest kjente gate.
Indokinatiger

Beskrivelse

Indokinatigeren er mørkere enn bengaltigeren, men noe lysere enn sumatratiger. Stripene langs sidene er korte og tette og ender opp i flekker. De opptrer som et dekke med okergul bakgrunn, og blir færre framover på kroppen. Pelsen som sådan er kort. Indokinatigere er blant de minste tigrene. Hannene blir ca. 150-195 kg tunge og måler fra snutespiss til halerot ca. 257-284 cm som voksen. Hunnene veier ca. 100-130 kg og måler gjerne ca. 231-264 cm som voksen.

Bestanden

Det har blitt estimert at ca. 1 200–1 800 indokinatigere overlever i dag, men forbausende lite er kjent om denne denne tigeren. IUCN hevder således at det i 2007 eksisterte langt færre enn 2 500 dyr og at ingen populasjoner besto av flere enn 250 individer. De siste estimatene, som er gitt på et svakt grunnlag, hevder 421–1 100 individer.
Såvidt kjent finnes det ca. 60 indokinatigere i fangenskap, fordelt på land i Asia og USA. Best beskrevet er populasjonen som finnes i Vietnam. I 1994 antok man at bestanden der var ca. 200–300 dyr, men i 1995 var denne redusert til knappe 200 dyr. Kambodsja har potesiale til en bestand på nærmere 500 dyr, men forskere tror at kun ca. 150 dyr finnes der. Dette skyldes i all vesentlighet avskogning, krypskyting og krigshandlinger.
Samling vid pumpen

«Samling vid pumpen» er en svensk sang fra 1945 med melodi og tekst av Olf Peder Olrog.
Dialekten er fra Södermanland i Sverige. Slagsmålet mellom folk fra Tunaberg og Bulkhyttan, som sangen handler om, skal ha en viss historisk sannhet.
Olring spilte den selv inn på plate med ekte sörmlandsk uttale, men det var innspillingen med Sigge Fürst fra 1945, som hadde størst fremgang.
Bulkhyttan har nå et dansepalass med navn «Pumpen».
I 1999 spilte hardrockgruppen Candlemass inn sangen på cover-EP-platen Candlemass sjunger Sigge Fürst.

Norske versjoner

Alf Prøysen har skrevet en norsk tekst. På norsk bærer den tittelen «Næsning på Hamarmarten». Prøysen med orkester utgav den på 78-platen Columbia GN 1440 i 1953.
The Monn Keys utgav sin versjon på EP-platen Triola TNEP-1035.
Paropsides

Utseende

Nokså små, brede, noe hvelvede, blanke, ofte grønnlige bladbiller.

Levevis

Artene lever på innfødte busker og trær, blant annet i slektene Syzygium og Melaleuca (myrtefamilien).

Utbredelse

Slekten er utbredt i Australia.
Fotbinding

Fotbinding eller fotsnøring (kinesisk: 缠足, pinyin: chánzú, jyutping: gwo2 goek3; eller Pe̍h-ōe-jī: pa̍k-kha) var en sedvane utført på jenter og kvinner i Kina i omtrent ett tusen år, siden begynnelsen av 900-tallet til tidlig på 1900-tallet. Føtter som var blitt slik bundet og dermed fått det ønskede utseende, ble gjerne kalt lotusføtter eller liljeføtter.
Skikken ble begrunnet med at små føtter på en kvinne var noe særdeles vakkert og attraktivt (noen mener at kinesiske menn ble oppdratt til å betrakte dem som noe erotisk), med den følge at kinesiske folk flest, også fattigfolk som ellers ikke hadde anledning til å følge moter i ett og alt, selv passet på at fotbinding fant sted.